Reusebetoging teen brandstofprys in Pta gehouMmusi Maimane, leier van die DA (Foto: ANA) Die DA en die Freedom Movement het ŉ beroep op die publiek gedoen om Dinsdag by hulle aan te sluit vir ŉ gesamentlike massa-optog teen brandstofprysverhogings in Pretoria. Die betoging begin om 10:00 buite die Nasionale Tesourie se kantoor in die middestad. Die DA en die Freedom Movement gaan die betoging lei. “Ons nooi nieregeringsorganisasies, politieke partye, taxiverenigings, burgerlike instansies en gewone Suid-Afrikaners om te betoog en aan te dring dat die heffing vir die Padongelukkefonds (POF), wat 33% van die brandstofprys uitmaak, dadelik verminder word,” het die Freedom Movement in ŉ verklaring gesê. Mmusi Maimane, leier van die DA, het gesê as genoeg mense hul stemme saamvoeg, kan die regering inwoners nie ignoreer nie. Volgens voorspellings sal die brandstofprys op Woensdag 1 Augustus weer effens styg. Maimane het benadruk dat dit nie ŉ party se geveg is nie, maar ŉ geveg vir die hele samelewing. Brandstofpryse het vroeër vanjaar ŉ rekordhoogte van meer as R16 per liter ingeskiet. Maimane meen dis die armste landsburgers wat die ergste daarvan afkom, aangesien hulle ŉ disproporsionele hoeveelheid van hul inkomste aan kos en vervoer bestee. Hy eis dat daar ŉ dringende debat in die parlement ter tafel gelê moet word om die huidige struktuur van die POF- en ander heffings te oorweeg en dat daar gekyk word hoe dit aangepas kan word. Hy het ook voorgestel dat die POF onder onafhanklike, eksterne administrasie geplaas word om sodoende korrupsie uit te roei, bekwame leierskap te vestig en die proses te begin om die POF se agterstand van R160 miljard in te haal.